### Beslutningstema

I denne sag skal der tages stilling til ny Kultur- og Fritidspolitik.

### Historik

Den 11. januar 2023 drøftede Kultur- og Fritidsudvalget indholdet af ny Kultur- og Fritidspolitik.

Den 15. august 2023 godkendte Kultur- og Fritidsudvalget en procesplan for udarbejdelsen af politikken. Udvalget besluttede, at processen skulle være en inddragende proces med møder og workshops med kultur- og fritidsaktører samt andre interesserede.

Den 10. januar 2024 godkendte Kultur- og Fritidsudvalget temaerne for den nye politik.

Den 10. april 2024 besluttede Kultur- og Fritidsudvalget at sende udkast til ny politik i høring.

### Sagsfremstilling

Forvaltningen har med udgangspunkt i drøftelser i Kultur- og Fritidsudvalget samt møder og workshop med kultur- og fritidsaktører udarbejdet ny Kultur- og Fritidspolitik. Politikken sætter rammer og retning for Tønder Kommunes udvikling af kultur- og fritidslivet i de kommende år.

Politikken har været i høring i perioden fra den 17. april til den 15. maj 2024, hvor alle har haft mulighed for at komme med bemærkninger. Se bilag.

Der er kommet høringssvar fra Kulturelt Forum, Ældrerådet, Handicaprådet, FritidsForum og Frivillighedsrådet. Generelt er der opbakning til politikken i høringssvarene.

I det nedenstående er høringssvarene opsummeret sammen med forvaltningens forslag til ændringer af politikken. Høringssvarene og forvaltningens forslag er uddybende beskrevet i bilag.

Kulturelt Forum

Kulturelt Forum ønsker, at frivillighed og brobygning skal indtænkes i politikkens del om kunst og kultur, og at professionelle miljøer af udøvende kunstnere skal have mere vægt i politikken. Forvaltningen vurderer, at frivillighed og brobygning allerede er beskrevet i politikkens del om fritidsområdet, og at fritidsområdet også er dækkende for kunstområdet. Forvaltningen foreslår, at der i indledningen til politikkens del om kunst og kultur tilføjes, at professionelle kunstnere inspireres af kommunens særlige natur og kulturarv.

Ældrerådet

Ældrerådet gør opmærksom på, at politikkens billede af badning i vandløb ikke er i overensstemmelse med kommunens retningslinjer for badning. Forvaltningen medgiver, at billedet ikke er hensigtsmæssigt og foreslår, at billedet udskiftes. Ældrerådet tilbyder at hjælpe med at få flere seniorer til at blive igangsættere og mentorer i forbindelse med fritidsinitiativer. Forvaltningen foreslår, at tilbuddet tages i betragtning i kommende handleplaner for politikken. Ældrerådet ønsker, at ældregruppen skal have mere plads i politikken. Forvaltningen vurderer, at det allerede er tydeligt, at politikken er for alle aldersgrupper - desuden er seniorerne nævnt flere gange.

Handicaprådet

Handicaprådet ønsker, at politikken skal indeholde oplysninger om den fysiske tilgængelighed af kultur- og fritidstilbud. Forvaltningen foreslår, at oplysninger om tilgængelighed medtages i kommende handleplaner for politikken. Handicaprådet mener, at politikken mangler tilbud til ensomme borgere. Forvaltningen fremhæver, at ensomhed allerede er indtænkt i politikken - blandt andet i afsnittet om brobygning.

FritidsForum og Frivillighedsrådet

FritidsForum og Frivillighedsrådet udtrykker tilfredshed med politikken og har ikke yderligere bemærkninger.

### Indstilling Vicekommunaldirektøren indstiller,

|  |  |
| --- | --- |
| at | den nye Kultur- og Fritidspolitik godkendes med indarbejdelse af forvaltningens forslag, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Kultur- og Fritidsudvalget, 12. juni 2024, pkt. 4:

Indstillingen anbefales.

Sam Koch deltog ikke i mødet.

Beslutning fra Økonomiudvalget, 20. juni 2024, pkt. 28:

Indstillingen anbefales.

Zahra Bruun og Olfert Krogh deltog ikke i mødet.

### Beslutning

Indstillingen godkendt.